**O toamnă îmbrăcată-n poezie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Când am deschis fereastra spre pădure,

M-a-ntâmpinat septembrie voios,

L-am prins în brațe și l-am pus să jure

Că-mi va aduce-un anotimp frumos

Cu struguri aromați pe deal, în vie,

Cu nuci la geam, la poarta mea gutui,

Doar tu să vii să-mbraci în poezie

Această toamnă dulce-amărui.

Eu te aștept, castanele sunt coapte,

Pe-aleea noastră plânge câte-un tei,

Îi mint mereu că poate vii la noapte

Să ne plimbăm de mână printre ei.

- Ce agonie dulce, toamna-şi lasă

Pe buzele-nsetate fructul plin

De nostalgii. Iubite, hai acasă,

Te-aştept demult. Miracolul divin

Se va-mplini când mâna ta deschisă

Va trece peste sufletul meu gri

Şi vom trăi o toamnă interzisă

Cum am visat ades în poezii.

Condeiul l-om lăsa s-aştepte-n tihnă

O iarnă albă. Mustul l-om gusta

Din lutul vechi şi-mi voi afla odihnă

Pe frunzele ce cad din palma ta.

Ioan Grigoraș Liliana Trif